Document ID: 31988D0075

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 29ης Ιανουαρίου 1988
που επιτρέπει στην Ιταλική Δημοκρατία να θεσπίσει μέτρα ενδοκοινοτικής επιτήρησης των εισαγωγών μπανάνας καταγωγής ορισμένων τρίτων χωρών, που έχουν τεθεί σε ελεύθερη κυκλοφορία στα υπόλοιπα κράτη μέλη
(Το κείμενο στην ιταλική γλώσσα είναι το μόνο αυθεντικό)
(88/75/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,
την απόφαση 87/433/ΕΟΚ της Επιτροπής (1) σχετικά με τα μέτρα επιτήρησης και προστασίας τα οποία τα κράτη μέλη δύνανται να εξουσιοδοτηθούν να λάβουν κατ' εφαρμογή του άρθρου 115 της συνθήκης ΕΟΚ, και ιδίως τα άρθρα 1, 2 και 5,
Εκτιμώντας:
ότι, στις 18 Ιανουαρίου 1988, η ιταλική κυβέρνηση υπέβαλε αίτηση να της επιτραπεί η θέσπιση ενδοκοινοτικής επιτήρησης των εισαγωγών μπανάνας της διάκρισης 0803 00 10 της συνδυασμένης ονοματολογίας, καταγωγής ορισμένων τρίτων χωρών, εκτός από τις χώρες της Αφρικής, Καραϊβικής και Ειρηνικού (κράτη ΑΚΕ) (2), που έχουν τεθεί σε ελεύθερη κυκλοφορία στα υπόλοιπα κράτη μέλη·
ότι η Επιτροπή, με την απόφασή της C(88) 215 (3) της 29ης Ιανουαρίου 1988, επέτρεψε, δυνάμει του άρθρου 115 της συνθήκης, στην Ιταλική Δημοκρατία να εφαρμόσει μέχρι τις 30 Ιουνίου 1988 ορισμένα προστατευτικά μέτρα έναντι των μπανανών καταγωγής των ανωτέρω χωρών· ότι, σύμφωνα με την απόφαση αυτή, οι αιτήσεις εισαγωγής των μπανανών αυτών που έχουν τεθεί σε ελεύθερη κυκλοφορία στα υπόλοιπα κράτη μέλη γίνονται αποδεκτές αποκλειστικά με την κατάθεση ασφαλείας·
ότι η ιταλική κυβέρνηση ισχυρίστηκε ότι οι βασικοί λόγοι που οδήγησαν στο παρελθόν την Επιτροπή να θεσπίσει μέτρα ενδοκοινοτικής επιτήρησης εξακολουθούν να ισχύουν, όπως η ανάγκη να διασφαλιστεί η αποτελεσματικότητα των μέτρων εμπορικής πολιτικής τα οποία εφαρμόζει η Ιταλική Δημοκρατία στις άμεσες εισαγωγες νωπών μπανανών καταγωγής ορισμένων τρίτων χωρών, εκτός από τα κράτη ΑΚΕ, για την επίτευξη του στόχου που καθορίζει το πρωτόκολλο αριθ. 4 που επισυνάπτεται ως παράρτημα στη σύμβαση Λομέ·
ότι, υπό τις συνθήκες αυτές, πρέπει να επιτραπεί στην Ιταλική Δημοκρατία να θεσπίσει ενδοκοινοτική επιτήρηση των εν λόγω προϊόντων μέχρι τις 30 Ιουνίου 1988· ότι η αποδοχή των αιτήσεων εισαγωγής, που υποβάλλονται δεδομένης της επιτήρησης αυτής, πρέπει να εξαρτάται από τους όρους που προβλέπει το άρθρο 1 της απόφασης της Επιτροπής της 29ης Ιανουαρίου 1988,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Χορηγείται στην Ιταλική Δημοκρατία η άδεια να εφαρμόσει, μέχρι τις 30 Ιουνίου 1988, ενδοκοινοτική επιτήρηση των μπανανών, της διάκρισης 0803 00 10, της συνδυασμένης ονοματολογίας καταγωγής των τρίτων χωρών που απαριθμούνται στο παράρτημα, και έχουν τεθεί σε ελεύθερη κυκλοφορία στα υπόλοιπα κράτη μέλη, με τους τρόπους και τους όρους που καθορίζει η απόφαση 87/433/ΕΟΚ της Επιτροπής.
2. Η αποδοχή των αιτήσεων εισαγωγής εξαρτάται από τους όρους που καθορίζει το άρθρο 1 της απόφασης της Επιτροπής της 29ης Ιανουαρίου 1988.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 29 Ιανουαρίου 1988.

Labels: 3
18
17